Fil-Qorti, kompla l-każ ta’ Silvio Zammit mixli b’korruzzjoni u li pprova jinfluwenza deċiżjoni tal-Unjoni Ewropea fuq id-direttiva tat-tabakk. Minkejja li Silvio Zammit ma kienx preżenti għax jinsab imsiefer, quddiem il-Maġistrat Anthony Vella sar magħruf li żewġ xhieda mill-uffiċċju tal-OLAF li ġew imħarrka jixhdu qed jirrifjutaw li jiġu Malta minħabba li qed jargumentaw li dwar dan il-każ diġà xehdu kemm-il darba barra l-pajjiż. Qalu li jistgħu jixhdu permezz tal-video conferencing. L-Avukat Edward Gatt f’isem l-akkużat qal li ma jistax jifhem għaliex il-Qorti se tibqa’ tistenna lil dawn ix-xhieda mill-OLAF meta huwa ċar li ma jridux jiġu Malta biex jixhdu. Dr Gatt talab lill-Avukat Ġenerali biex ma jibqax ittawal il-proċess għalxejn.